Charlotte Sahl-Madsen (KF), 2011-05-04:
Fru Yildiz Akdogan har spurgt om regeringens ansvar for det seneste fald i placeringen i World Economic Forums rapport »The Global Information Technology Report 2010-2011«.
Rapporten blev offentliggjort af World Economic Forum den 13. april.
Rapporten er en årlig meget omfattende sammenligning af en række landes ikt-udvikling siden 2001, og dette års rapport indeholder analyser og sammenligninger af 138 lande.
Danmark ligger i dette års rapport på en syvende plads og har i de 10 år, hvor rapporten har været udarbejdet, ligget i topti.
Jeg skal altså gøre fru Akdogan opmærksom på, at Danmark har fastholdt sin flotte frontposition gennem en årrække som en af verdens ti frontløbere på ikt-området, ikke blot i denne sammenligning, men også i andre internationale sammenligninger.
Vi er nr. 7 i FN's udviklingsindeks for digital forvaltning, og vi er nr. 4 blandt de europæiske lande.
OECD lavede sidste år en omfattende analyse af digital forvaltning i Danmark, og her kom det bl.a. frem, at vi er blandt de bedste OECD-lande til at digitalisere den offentlige sektor.
Vi er med andre ord, som jeg ser det, rigtig godt med.
Det skal da ikke betyde, at vi skal læne os tilbage og nyde vores topplaceringer.
Jeg ser World Economic Forums analyser og sammenligninger som én blandt mange internationale analyser og sammenligninger, og det er selvfølgelig vigtigt, at vi lærer af dem.
Men samtidig skal vi jo ikke lade os diktere af dem og udelukkende tilrettelægge vores politik ud fra dem.
Vi skal tænke videre end de internationale sammenligninger, og det er på den måde, vi vinder fremtiden og giver danske virksomheder og det danske samfund en konkurrencefordel rent globalt.
Det mener jeg bestemt vi gør med den kommende fælles offentlige digitaliseringsstrategi, og vi gør det også i Videnskabsministeriets arbejdsprogram »Digitale veje til vækst«.
Det her kan udvikle sig til en interessant tenniskamp mellem spørgeren og mig om, hvem der kan de seneste analyser og de forskellige ranglisteplaceringer, og jeg bidrager gerne.
Nu er spørgeren jo startet op.
Man kan sige, at spørgeren har selekteret lidt i de analyser, der er blevet valgt til dagens debat.
Her er en af forklaringerne på den flotte placering, at vi har arbejdet så ihærdigt for NemID.
Det er også lidt selektivt, spørgeren har læst World Economic Forums rapport.
Hvis man kigger på »The Global Information Technology Report 2010–2011«, som der refereres til i det indledende spørgsmål, er det jo meget interessant at se, at et af de områder, hvor Danmark klarer sig bedst på i den rapport, faktisk er individers brug.
Det er klart, at spørgeren heller ikke har nogen interesse i at bringe det op, da jeg tidligere er blevet udfordret på danskernes manglende it-kompetencer.
Det er i øvrigt stadig væk en diskussion, hvor jeg er meget uenig i, at danskerne er it-analfabeter.
Jeg synes, danskerne klarer det rigtig godt, når det gælder brug og integration af de digitale løsninger.
Så minder jeg bare lige igen om, at vi i Economist Digital Economy Ranking 2010 ligger på en andenplads.
Så lad os forsøge at være nogenlunde fælles dækkende, når vi bringer ranglister ind, og ikke sortere så ensidigt, som spørgeren gør.